El guardó reconeix un cineasta que s'hagi significat per la seva implicació amb la societat a través de les seves pel·lícules.
Es tracta d'una de les novetats de la Mostra de Cinema Espiritual, que aquest any ha arribat a la quinzena edició
La consellera de Justícia, Ester Capella, va lliurar el premi el passat 22 de novembre en un acte a la Basílica de la Sagrada Família.
En el discurs, Capella va destacar que "el cinema ajuda a conèixer i a prendre consciència de la diversitat i de l'existència de realitats diferents a la nostra.
Amb iniciatives com aquesta volem aprofitar la contribució del cinema a la convivència i al foment del diàleg."
El president delegat de la Junta Constructora de la Sagrada Família, Esteve Camps, va donar la benvinguda a un acte que era la primera edició del premi i el primer acte que se celebrava al claustre de la Mercè, una nova sala del temple.
Peio Sánchez va ser l'encarregat de glossar el guardonat i lloar la seva obra.
"El cinema de Paco Arango és el d'un narrador d'històries, senzill i alhora profund.
Fins ara ha fet servir la comèdia per afrontar el drama, a la manera de Roberto Begnini.
Gràcia i humor per tal de superar el dolor."
El vicepresident de SIGNIS-Espanya justificava el veredicte tant per l'obra cinematogràfica com per l'obra benèfica: "Paco Arango té els peus en dos llocs de la seva vida: per una banda, la seva passió pel cinema i per l'altra el seu compromís amb els petits malalts."
El cineasta rebé el premi visiblement emocionat, i agraí el reconeixement al cinema que obre portes a l'esperança.
"La convivència amb nens amb càncer m'ha transformat: en els darrers divuit anys he perdut molts àngels que han esbocinat el meu cor, però sempre és un altre nen amb càncer qui em torna a posar en lluita".
El Premi de Cinema Espiritual de Catalunya reconeix anualment un director de cinema que s'hagi significat pel seu compromís amb la societat, l'altruisme, la solidaritat, la contribució a la pau i al diàleg interreligiós a través de les seves produccions.
Aquest reconeixement s'emmarca dintre de la Mostra de Cinema Espiritual de Catalunya, que enguany ha celebrat la quinzena edició.
El guardó aportat per la Fundació Basílica de la Sagrada Família consisteix en una escultura que reprodueix l'estel de Betlem de la Façana del Naixement de la basílica ideada per Antoni Gaudí.
L'estel és un símbol universal de l'espiritualitat i té significació per a totes les grans tradicions religioses.
Paco Arango va néixer a Mèxic, però de ben petit la seva família s'establí a Mallorca.
Format als Estats Units, la seva filmografia compta amb títols com Maktub, que va aconseguir tres nominacions als Goya, i Lo que de verdad importa.
A més, ha fet sèries de televisió d'èxit com ¡Ala...dina!
El 2005 va crear la Fundació Aladina, que té com a finalitat millorar la vida de nens i adolescents amb càncer i avui atén més de 1.500 infants.
Va destinar la recaptació de la pel·lícula Maktub a finançar el Centre Matkub per a transplantaments de medul·la òssia, instal·lat a l'Hospital Niño Jesús de Madrid.
Des del 2008 també forma part de la junta directiva de la Serious Fun Children's Network, una entitat fundada per Paul Newman que facilita l'oci i l'esbarjo de nens amb malalties greus, a la qual va destinar els beneficis de Lo que de verdad importa.
El director i realitzador de cinema Paco Arango és el guanyador de la primera edició del Premi de Cinema Espiritual de Catalunya